ન્યૂઝિલેન્ડમાં આવો પ્રયોગ કરનારી કંપનીને જણાયું કે કામના દિવસો અને કલાકો ઘટ્યા તેથી કર્મચારીઓ સમયસર આવતા થયા, કામચોરીનું પ્રમાણ ઘટ્યું. કંપનીના સંચાલકોએ કહ્યું: ‘જે કોન્ટ્રાક્ટ થાય તેમાં શરત ઉત્પાદકતાની હોવી જોઇએ, કલાકોની નહીં.’ કંપનીનું વીજળી બિલ પણ ઘટવા પામ્યું. 40 કામના કલાકો 32 થાય, તો જીવનમાં પતિ-પત્ની-બાળકોને સહજીવનનો સમય પણ વધારે મળે. જે સમયાવકાશ મળે તેથી મોકળાશના સમયમાં સંગીત સાંભળવાનો સમય વધારે મળે, પુસ્તકો વાંચવાની તક વધારે મળે અને રમતગમત માટે વધુ સમય મળે. જરા તો વિચારો. કોમ્પ્યુટરની શોધ થઇ તે પહેલાં અને શોધ થઇ પછીના માનવજીવનમાં કામના કલાકો તેટલા ને તેટલા જ રહેવાના હોય, તો પછી માણસે ધાડ શી મારી! વૈતરા તરફથી કર્મ તરફની અને કર્મ તરફથી કર્માનંદ તરફની દિશામાં પ્રગતિ ન થાય તો માનવજાત વિજ્ઞાન પાસેથી પામી શું? વિચારી જુઓ.